顔魯公畫像贊
作者：李綱
朝代：宋

paragraphs: 英英魯公，人中之龍。
爲唐宗臣，見危納忠。
巨盗起燕，朔部風從。
獨嬰孤城，以抗其鋒。
功雖不終，志實可則。
間關造朝，號爲耆德。
糾繆繩愆，毅然正色。
姦邪媚之，擯使去國。
蹇蹇匪躬，險夷一節。
迨其耄年，奉使希烈。
氣沮兇逆，誠貫金鐵。
身雖可隕，名不可滅。
巖巖高堂，榜曰忠義。
非公遺像，其孰當置。
登斯堂者，宜仰而畏。
師友其人，無公是愧。